বামফ্রন্টের নির্বাচনী ইস্তাহারে কী থাকবে তা আর শুধুমাত্র ফ্রন্টের অন্দরে ঠিক হবে না। নেওয়া হবে সাধারণ মানুষের মতামত! 
মঙ্গলবার ফ্রন্টের খসড়া নির্বাচনী ইস্তাহার সিপিএমের ওয়েবসাইটে প্রকাশ করা হয়েছে। ইস্তাহারের সম্পর্কে সাধারণ মানুষের মতামত চেয়ে আবেদন জানানো হয়েছে সিপিএমের তরফে। খসড়া ইস্তাহারের উপর জনগণের মতামত চাওয়ার নজির ফ্রন্টের ইতিহাসে নেই বলেই জানাচ্ছেন এক সিপিএম নেতা। সেই অর্থে ইস্তাহার প্রকাশের এই পদ্ধতিও একেবারেই অভিনব। শরিক দলের এক নেতার কথায়, ‘‘মানুষের মতামত না জেনেই এতদিন ইস্তাহার তৈরি করা হতো। সেই পদক্ষেপ ভুল ছিল। তা বুঝতে পেরেই আমরা ভুল শুধরে নিয়েছি।’’ 
ওয়েবসাইটে প্রকাশিত ফ্রন্টের ইস্তাহার থেকে এটা স্পষ্ট যে, সিঙ্গুর এবং নন্দীগ্রাম-কাণ্ডের প্রেক্ষিতে জমি অধিগ্রহণ বামেদের কাছে এখনও যথেষ্ট ‘স্পর্শকাতর’ বিষয়। ২০০৬ সালের বিধানসভা নির্বাচনে ২৩৫টি আসনে জিতে ক্ষমতাসীন হলেও জমি অধিগ্রহণ নিয়ে মুখ থুবড়ে পড়েছিল ফ্রন্ট সরকার। ভেঙে পড়েছিল গ্রাম বাংলার ‘বামদুর্গ’। প্রাক্তন মুখ্যমন্ত্রী বুদ্ধদেব ভট্টাচার্য এবং সিপিএমের রাজ্য সম্পাদক সূর্যকান্ত মিশ্র ইতিমধ্যেই শিল্পায়নের স্লোগান নিয়ে প্রচারে নামার ইঙ্গিত দিলেও খসড়া ইস্তাহারে কিন্তু জমি অধিগ্রহণ নিয়ে তাঁরা যথেষ্ট ‘সাবধানী’। খসড়া ইস্তাহারে উল্লেখ করা হয়েছে, শিল্পের জন্য জমি অধিগ্রহণের সময় সতর্ক পদক্ষেপ করা হবে। এছাড়াও রয়েছে বোঝাপড়ার ভিত্তিতে অধিগ্রহণ, জমিদাতার পরিবারের একজনকে প্রশিক্ষণ ও চাকরি এবং উপযুক্ত ক্ষতিপূরণের বিষয়টিও। 
সংখ্যালঘু সম্প্রদায়ের মধ্যে শিক্ষার প্রসার, কৃষকদের থেকে ধান কেনা, ভূমি সংস্কার কর্মসূচির সম্প্রসারণ, খাদ্যসুরক্ষা, বৃহৎ শিল্প গড়ার চেষ্টার মতো বিষয়গুলির উপরও জোর দেওয়া হয়েছে বামেদের খসড়া ইস্তাহারে। এছাড়াও রয়েছে ওষুধের দাম নিয়ন্ত্রণ, কর্মক্ষেত্রে চিকিৎসকদের হয়রানি বন্ধ করা এবং প্রশাসন ও শিক্ষা প্রতিষ্ঠানকে রাজনীতিমুক্ত করার প্রসঙ্গও। প্রত্যাশিতভাবেই ইস্তাহারে স্থান পেয়েছে ভুয়ো অর্থলগ্নি সংস্থার দ্বারা প্রতারিত আমানতকারীদের অর্থ ফেরতের ব্যবস্থা করার কথাও। 
প্রসঙ্গত, কয়েকদিন আগে সিপিএমের ওয়েবসাইটে ফ্রন্টের খসড়া নির্বাচনী ইস্তাহার প্রকাশ করেও তা প্রত্যাহার করে নেওয়া হয়েছিল। এই নিয়ে ফ্রন্টের অন্দরেই কিছুটা ধোঁয়াশা তৈরি হয়। সোমবার বামফ্রন্টের প্রথম দফার প্রার্থীতালিকা ঘোষণার সময় ফ্রন্ট চেয়ারম্যান বিমান বসু জানান, খসড়া ইস্তাহারে কোন কোন বিষয় অন্তর্ভুক্ত করা হবে, তা ঠিক করতে একটি দল গড়া হয়েছিল। কিন্তু সেই দলের চূড়ান্ত করা বেশ কয়েকটি বিষয় ইস্তাহারে অন্তর্ভুক্ত করা হয়নি। সে কারণেই ইস্তাহারটি তুলে নেওয়া হয়। সোমবার বিমান জানিয়েছিলেন, খসড়া ইস্তাহারে ওই বিষয়গুলি অন্তর্ভুক্ত করে তা ওয়েবসাইটে দেওয়া হবে। সাধারণ মানুষকে তাঁদের মতামত জানানোর জন্য চার-পাঁচদিন সময় দেওয়া হবে। তার পরেই চূড়ান্ত ইস্তাহার প্রকাশ করবে বামফ্রন্ট। সেই অনুযায়ী এদিন সিপিএমের ওয়েবসাইটে ফের প্রকাশ করা হল ওই ইস্তাহার।